钦定古今图书集成/明伦汇编/氏族典/第584卷 > 皇甫仲和
## 钦定古今图书集成/明伦汇编/氏族典/第584卷 > 皇甫仲和

按《名山藏方技记》：仲和，睢州人，精天文推步之学。成
祖北征，与袁忠彻并从师，忠彻以相，仲和以占。上至
漠北，不见敌，召仲和占之曰：“今日未申，当从东南来，
王师始却，终必胜。”召忠彻，对如之。上并械二人以待，
不验，死日中，敌不至，对如初。顷之，敌大至，上登高督
战，东南却。总兵广率精兵斫马足，稍退，以疾风扬沙，
敌竟引去。上喜，授仲和钦天监，正。英宗北征，仲和老
矣，学士曹鼐问之：“驾可止乎？胡、王两尚书率百官谏
矣。”仲和曰：“紫微垣诸星动谏无益。”曰：“可奈何？”仲和曰：
“盍先治内？”曰：“郕王监矣。”仲和曰：“不如立储君。”土木既
败，敌集城下，城中皆哭。仲和登高望曰：“云向南，大将
气至，寇退矣。”明日，杨洪、石亨入援，敌遂退。仲和退朝，
有卫士从之，相辞。固请之，曰：“家中方喧，请返。”卫士返，
妻与妾哄。或问仲和，公曷知？曰：“彼时斗鹊在屋上也。”